קרן הפיתוח לעיראק

קרן הפיתוח לעיראק (באנגלית: Development Fund for Iraq, בראשי-תיבות: DFI, בערבית: صندوق تنمية العراق, תעתיק מדויק: צֻנְדוּק תַנְמִיַת אַלְעִרָאק) הייתה מנגנון פיננסי שהוקם על-ידי מועצת הביטחון של האו"ם על מנת לנהל ולחלק את הכנסות הנפט והנכסים הפיננסיים של עיראק, כך שהשימוש בהם יעשה למטרות שיקום המדינה וסיוע הומניטרי. הקרן הוקמה לאחר תקופה מורכבת ומאתגרת עבור המדינה, לאור מלחמת עיראק שהחלה ב-20 במרץ 2003 ושבעקבותיה נכנסו לעיראק כוחות צבא אמריקאיים והפילו בתוך שבועות ספורים את משטרו של סדאם חוסיין. לאחר שינוי המשטר ותחילת בנייתו של משטר זמני לתקופת המעבר, עלה צורך בהקמת מנגנון פיננסי שיסייע בשימוש ראוי ושקוף באוצר המדינה ובתקציבה. ב-22 במאי 2003 הוקמה לבסוף הקרן מתוקף החלטה מספר 1483 של האו"ם. פעילות הקרן הגיעה לסיומה ב-15 בדצמבר 2010 מתוקף החלטה מספר 1965 של האו"ם, דבר שהיווה צעד משמעותי לקראת ריבונות ושליטה מלאה של עיראק על משאביה הכלכליים.

== הקמת הקרן ==
קרן הפיתוח לעיראק הוקמה ב-22 במאי 2003, מתוקף החלטה מספר 1483 של האו"ם.<ref name=":4" /> הקרן הייתה מנגנון פיננסי שהוקם כחלק מהמאמצים שהשקיע המשל האמריקאי בשיתוף האו"ם והקהילה הבינלאומית לשיקומה של עיראק לאחר סיום השלב הראשון של המלחמה שהובילה להפלת משטרו של סדאם חוסיין ולתחילת בנייתו של משטר זמני חדש שינוהל על-ידי נציגים מקומיים. ארצות הברית והקהילה הבינלאומית החליטו על הקמת קרן הפיתוח לעיראק, שמטרתה המוצהרת הייתה סיוע בשיקום הכלכלי של המדינה ובכינונה של ממשלה נבחרת בעיראק של אחרי המלחמה.<ref name=":5"></ref> משימתה העיקרית של הקרן הייתה פיקוח על כספי המדינה, תוך דאגה שהשימוש בכספים יעשה בצורה שקופה ולטובת הציבור בעיראק.<ref name=":4"></ref>

כספי המדינה העיראקית וכן התמורות שנכנסו לקרן נצברו ברובם הודות להכנסות ממאגרי הנפט במדינה, המהווים עוגן כלכלי משמעותי. כ-95% מהתמורה של כלל מכירות הנפט, הגז הטבעי ומוצריהם שיוצאו מעיראק כמו גם כספים ממקורות אחרים הופקדו לקרן.<ref></ref> במסגרת החלטת האו"ם על הקמת הקרן, ארצות הברית קיבלה את האחריות לנהל את רווחי הנפט של עיראק, כך שאלה ישמשו לטובת שיקום המדינה בצורה שקופה.<ref name=":5" /> אמנם הקרן החזיקה בתמורות ממכירת הנפט לייצוא, אך מקורות המימון הנוספים היו מעודפי כספים של תוכנית "נפט תמורת מזון" של האו"ם, הכנסות מנכסים עיראקיים שהוקפאו בחו"ל<ref name=":6"></ref> וממימון משמעותי שהעבירו ממשלת ארצות הברית ותורמים נוספים לטובת קידום תוכנית השיקום.<ref name=":5" /> כספי הקרן הוחזקו בחשבונות ייעודיים בבנק הפדרלי של ניו-יורק בארצות הברית ובבנק המרכזי של עיראק.<ref></ref>

== ייעוד כספי הקרן ==
ההחלטה על הקמת הקרן לפיתוח עיראק נבעה מחשד כי ייעשה שימוש שאינו הגון או ראוי בהכנסותיה של עיראק ממאגרי הנפט שלה. לצורך כך נדרש מנגנון שיפקח על הכנסות אלו וידאג כי השימוש בהם יעשה בצורה שקופה, ושכספי הקרן ישמשו לטובת המטרות שהוגדרו בסעיף 14 של החלטה מספר 1483 של האו"ם:

# צרכים הומניטריים של תושבי עיראק.
# שיקום כלכלי ותיקון התשתיות בעיראק לאחר המלחמה.
# המשך פירוקה של עיראק מנשק להשמדה המונית שהיה מצוי בידיה, לכאורה.
# עלויות תפעול הממשל האזרחי בעיראק.
# לטובת מטרות נוספות שיועילו לתושבי עיראק.<ref name=":4" /><ref name=":2"></ref>

במסגרת מטרות אלה ניתן היה לראות כיצד סייעו כספי הקרן בפעילויות שיקום ותיקון של תשתיות נפט וחשמל, רכישת ציוד כיבוי אש וחלוקה של סלי מזון.<ref name=":5" /> בנוסף, לצורך תמיכה בתוכנית לרכישת חיטה, תוכנית להמרת המטבע, רכישת ציוד לכוחות הביטחון העיראקיים, תשלום משכורות עובדי המדינה ותיקצוב משרדי הממשל.<ref name=":0"></ref>

== אופן ניהול הקרן ==
תחילה נוהלה הקרן על-ידי ראש הרשות הזמנית של הקואליציה בעיראק, פול ברמר.<ref name=":4" /> הניהול נעשה תוך התייעצות עם מועצת השלטון העיראקית, שר האוצר העיראקי ונגיד הבנק המרכזי של עיראק.<ref name=":0" /> במקביל מונו גופי בקרה על-ידי האו"ם שפיקחו על הפעולות שנעשו במסגרת הקרן.<ref name=":2" />

עם פירוקה של הרשות הזמנית של הקואליציה בעיראק ב-30 ביוני 2004,<ref name=":3"></ref> בסמוך להחלטה מספר 1546 של האו"ם,<ref name=":1"></ref> הועברו סמכויותיה למועצת הממשל העיראקית,<ref name=":3" /> שהאצילה את הסמכות לנהל את כספי הקרן על ממשלת ארצות הברית. מי שניהל את הקרן מטעם ארצות הברית היה מחלקת ההגנה של ארצות הברית. סמכויותיה של ארצות הברית בניהול הקרן בוטלו ב-31 בדצמבר 2007.<ref name=":4" />

== בקרה ופיקוח על פעילות הקרן ==
החלטת האו"ם על הקמת הקרן לפיתוח עיראק חייבו גם גופים שיערכו בקרה ופיקוח על פעולות הקרן, זאת כדי לוודא שהיא פועלת ומממשת את ייעדיה. המועצה הבינלאומית לייעוץ ופיקוח (IAMB) הייתה אחראית מטעם האו"ם לבצע זאת. מטרת גוף זה היה קידום היעדים המפורטים בהחלטת מועצת הביטחון של האו"ם מספר 1483. בנוסף, היה בסמכות גוף זה לאשר גופים חיצוניים נוספים שמונו על-ידי הרשות הזמנית של הקואליציה בעיראק כדי לבקר ולפקח על הקרן. בהקשר זה למועצה הבינלאומית לייעוץ ופיקוח היה תפקיד דומה לגופים הנוספים.<ref name=":0" />

המועצה הבינלאומית לייעוץ ופיקוח הורכבה מנציגי או"ם, נציגים מהקרן הערבית לפיתוח כלכלי וחברתי, נציגים מקרן המטבע הבינלאומית ומהבנק העולמי. גוף זה המשיך לבצע את תפקידו גם לאחר פירוק הרשות הזמנית של הקואליציה בעיראק והוסיף לעבוד מול הגורמים הרלוונטיים במועצת הממשל העיראקית. לאורך השנים האריך האו"ם את המנדט של גוף זה להמשיך ולבצע את עבודתו כמבקר ומפקח על הקרן.<ref></ref>

לאחר המאמצים שקידמה המועצה הבינלאומית לייעוץ ופיקוח מול הרשות הזמנית של הקואליציה בעיראק, הוחלט באפריל 2004 על מינוי חברה חיצונית לצורך ביצוע הבקרה והפיקוח על הקרן.<ref></ref> חברת ראיית החשבון KPMG נבחרה להיות האחראית על פיקוח וביקורת על הקרן כחברת פיקוח חיצונית ועצמאית.<ref name=":7"></ref> עבודת החברה נעשתה בכפוף לפיקוח של המועצה הבינלאומית לייעוץ ופיקוח כדי לוודא שהיא מנהלת את עבודתה בהתאם לתקני הביקורת הבינלאומיים.<ref name=":6" />

באוקטובר 2004, ערכו המועצה הבינלאומית לייעוץ ופיקוח ו-KPMG ביקורות שחשפו תקלות בהתנהלות ובניהול החשבונות בין הרשות הזמנית של הקואליציה בעיראק לבין הקרן, ובשל כך בוצעו פעולות שלא מימשו כראוי את ייעודה של הקרן.<ref name=":1" />

לאחר העברת ניהול הקרן מידי הרשות הזמנית של הקואליציה בעיראק למועצת הממשל העיראקית, היה המפקח הכללי לשיקום עיראק (SIGIR) הגוף שמונה לפקח על ענייני שיקום עיראק.<ref name=":3" /> בנובמבר 2009, כחלק מסדרת הביקורות שלו על קרן הפיתוח לעיראק, יזם המפקח הכללי לשיקום עיראק פרויקט שבמסגרתו בוצעו בדיקות האם השימוש בכספי הקרן נעשה כראוי.<ref name=":4" />

לאורך שנות פעילותיה של הקרן נמתחה עליה ביקורת שלפיה היא אינה מממשת את יעדיה, ובראשם הבטחת השימוש השקוף בכספים למטרות שנקבעו בהחלטת האו"ם.<ref name=":3" /> הקושי העיקרי שהצביעו עליו חברות הבקרה והפיקוח היה בהיעדר שקיפות מספקת מצד הקרן באשר למטרות שלהן יועדו הכספים. המידע העיקרי שנחשף היה אודות מצב התנועות בקרן והסכומים הכוללים המוזרמים אליה ומחוצה לה, אך הוא לא היה מספק לצורך בקרה ופיקוח מלאים.<ref name=":7" />

== סיום פעילות הקרן ==
מתוקף החלטה מספר 1965 של האו"ם, הוחלט על הפסקת פעילותה של הקרן לפיתוח עיראק ב-15 בדצמבר 2010. הקרן החלה בתהליך של סיום הפעילות בצמצום העברת ההכנסות הכספיות לקופתה. ההכנסות שהועברו צומצמו לכ-5% מהכנסות הנפט העיראקי וזאת לצורך סיום ההתחייבויות הכספיות הפתוחות שנותרו לתשלום על-ידי הקרן. יד ה-30 ביוני 2011, כל ההכנסות שהועברו עד אז לקרן ממכירת הנפט, הגז הטבעי ומוצריהם שיוצו מעיראק הופסקו באופן סופי. יתרת הכספים והנכסים של הקרן הועברו לשליטת ממשלת עיראק, בצעד משמעותי שסימל מעבר לריבונות ולשליטה של עיראק על משאביה הכספיים. מזכ"ל האו"ם באותה העת באן קי-מון כינה צעד זה <nowiki></nowiki>ציון דרך לעיראק<nowiki></nowiki>. אף גורם מטעם האו"ם לא העלה עוד צורך בהארכת המנדט של קרן הפיתוח לעיראק. יתרה מכך, ממשלת עיראק התחייבה להמשיך לעשות שימוש בהכנסות הנפט בצורה הוגנת, לטובת אזרחי עיראק, תוך אימוץ שיטות עבודה העולות קנה אחד עם הסטנדרטים הבינלאומיים של שקיפות, אחריות ויושרה. למרות המשמעות הסמלית של העברת סמכויותיה והטונים האופטימיים שנשמעו ברקע ההעברה, צריך לזכור שדוחות גופי הבקרה והיקוח על הקרן הצביעו על כשלים מהותיים בתפקודה של הקרן, אף כי לא הואשם איש משורותיה בשחיתות או בעבירות אחרות.<ref></ref>

== ראו גם ==
* הרשות הזמנית של הקואליציה
* מועצת הממשל העיראקית

== הערות שוליים ==

קטגוריה:עיראק: כלכלה
פיתוח לעיראק